《游云谷山》
明代·黎民表

朝从云中游，暮投云中宿。烟岚稍出没，冈峦相迤属。

层标下奔峭，双窦惊腾瀑。朗月沉东峰，残晖在林木。

迢迢浮云征，寥寥天宇肃。揽衣不遑寐，良夜欣秉烛。

动极归有静，吾以观其复。天鸡奏晨曦，杖藜骋遐瞩。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。